
Affektív moduláció vizsgálata a konfliktus adaptációban

Kulcsszavak: kognitív-kontroll, konfliktus-adaptáció, affektív-szignál hipotézis
A kognitív kontroll lehetővé teszi számunkra, hogy figyelmünket céljainknak megfelelően irányítsuk, különösen hogy zavaró körülmények között is rugalmasan tudjunk reagálni a felmerülő kihívásokra. A konfliktus-monitorozás elmélete szerint az agy konfliktusos ingerek nyomán fokozza a kognitív kontrollt, amely gyorsabb válaszokat eredményez ismétlődő konfliktusos helyzetekben. A kongruencia-szekvencia hatás (CSE) jelensége jól illusztrálja ezt a dinamikát: az inkongruens próbák általában gyorsabb reakciókat eredményeznek, ha azok egy másik inkongruens próbát követnek. Az érzelmi kontextus, különösen a fázisos negatív érzelmi állapotok, befolyásolhatják e folyamat hatékonyságát, ahogy azt az affektív-szignál elmélet is sugallja. Az érzelmek különböző paraméterei – például az arousal és a valencia – különbözőképpen hatnak a kognitív kontroll folyamatokra. Jelen kutatás célja, hogy feltárja, hogyan modulálják a fázisos negatív érzelmek a kontroll-adaptációt egy magyar nyelvű, color-flanker teszt alkalmazásával. Kevert hatású lineáris regressziós modellt alkottunk annak érdekében, hogy megvizsgáljuk a kongruencia, az adott próbát megelőző kongruencia és az érzelmi kondíció hatását a reakcióidőre. A hármas interakciót vizsgáló modell nem bizonyult szignifikánsnak így a kongruencia-szekvencia hatás (CSE) affektív modulációját nem sikerült szignifikánsan kimutatni. A frekventista statisztikai eredményeket bayes-faktorok számításával egészítettük ki, melyek szintén inkonklúzív eredménnyel zárultak. Összefoglalásként elmondható, hogy kutatásunkban nem találtunk bizonyítékot amellett, hogy a negatív érzelmet kiváltó ingerek megnövelték volna konfliktus adaptációt, erősebb CSE hatást kiváltva ezáltal. Könnyen elképzelhetőnek tartjuk, hogy még, ha a konfliktus által kiváltott
negatív érzelem szerepet is játszik a konfliktus adaptációban és a kognitív kontroll növekedésében, ez a moduláló befolyás kifejezetten gyenge. A jövőbeni kutatásoknál érdemes lehet precízebb kísérleti elrendezéseket kidolgozni az érzelmi állapotok és a kognitív kontroll közötti komplex kapcsolat feltárása érdekében.



